Ing salebeting laut punika ugi kados dene dharatan, ingkang ugi dipundadosaken papan dumunungipun biota laut kados ta tanduran, kewan- kewan, lan ugi mikroorganisme ingkang urip. Biota laut punika dumunung wonten ing meh sadaya bageyan laut, wiwit saking pasisir, raining laut ngantos ing dhasaring laut ingkang paling lebet. Kawontenanipun biota laut punika sanget narik kawigatosanipun manungsa, boten namung amargi pagesanganipun ingkang rahasia sanget nanging ugi amargi biota laut ngewrat mupangat ingkagn ageng kangge pagesanganipun manungsa. Elmu bab biota kalautan punika ngrembaka cepet sanget kangge mbikak rahasiya pagesanganipun maneka warna jinising biota laut ingkang cacahipun jinisipun ageng sanget lan maneka warna jinisipun ugi inggil sanget. Inggiling ragam jinis biota ing laut namung saged dipuntandhingi déning ragam biota hutan hujan tropik ing dharat. Boten kirang saking 833 jinising tanduran laut (alga, lamun, lan mangrove), 910 jinis karang (Coeleterata), 850 jinis sepon (porivera), 2500 jinis kerang lan keong (mollusca), 1502 jinis urang lan yuyu (Crustacea), 754 jinis kéwan kanthi kulit duri (Echinodermata), 2000 jinis iwan (Pisces), 148 jinis manuk laut (Aves) lan 30 jinis kéwan menyusui (Mamalia), dipunmangertosi dumunung gesang wonten ing laut. Kejawi saking punika, ugi kecathet wonten pitung jinis penyu lan tigang jinis baya (Reptilia) ugi ingkang gesang ing laut.[2]